CELEX: 32019D1942
Language: ro
Date: 2019-11-22 00:00:00
Title: Decizia de punere în aplicare (UE) 2019/1942 a Comisiei din 22 noiembrie 2019 de neaprobare a carbendazimului ca substanță activă existentă destinată utilizării în produsele biocide din tipul de produs 9 (Text cu relevanță pentru SEE)

25.11.2019   
               
               
                  RO
               
               
                  Jurnalul Oficial al Uniunii Europene
               
               
                  L 303/29
               
            
         DECIZIA DE PUNERE ÎN APLICARE (UE) 2019/1942 A COMISIEI
         din 22 noiembrie 2019
         de neaprobare a carbendazimului ca substanță activă existentă destinată utilizării în produsele biocide din tipul de produs 9
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
         întrucât:
         
                     (1)
                  
                  
                     Regulamentul delegat (UE) nr. 1062/2014 al Comisiei (2) stabilește o listă de substanțe active existente care trebuie evaluate în vederea unei eventuale aprobări pentru utilizarea în produse biocide. Această listă include carbendazimul (nr. CE: 234-232-0; nr. CAS 10605-21-7).
                  
               
                     (2)
                  
                  
                     Substanța carbendazim a fost evaluată în vederea utilizării în produsele biocide aparținând tipului de produs 9, conservanți pentru fibre, piele, cauciuc și materiale polimerizate, astfel cum sunt descrise în anexa V la Directiva 98/8/CE a Parlamentului European și a Consiliului (3), care corespund tipului de produs 9 descris în anexa V la Regulamentul (UE) nr. 528/2012.
                  
               
                     (3)
                  
                  
                     La 2 august 2013, autoritatea competentă responsabilă de evaluare din Germania a transmis Comisiei raportul de evaluare însoțit de concluziile sale.
                  
               
                     (4)
                  
                  
                     În conformitate cu articolul 7 alineatul (2) din Regulamentul delegat (UE) nr. 1062/2014, avizul Agenției Europene pentru Produse Chimice (4) a fost adoptat la 27 februarie 2019 de către Comitetul pentru produse biocide, ținând seama de concluziile autorității competente responsabile de evaluare.
                  
               
                     (5)
                  
                  
                     Conform acestui aviz, este posibil ca produsele biocide din tipul de produs 9 care conțin carbendazim să nu îndeplinească criteriile stabilite la articolul 19 alineatul (1) litera (b) din Regulamentul (UE) nr. 528/2012, întrucât scenariile de mediu evaluate au identificat riscuri inacceptabile pentru mediu și nu a putut fi identificată nicio utilizare în condiții de siguranță.
                  
               
                     (6)
                  
                  
                     Ținând seama de avizul Agenției Europene pentru Produse Chimice, nu este adecvat să se aprobe utilizarea substanței carbendazim în produsele biocide aparținând tipului de produs 9, deoarece nu sunt îndeplinite condițiile prevăzute la articolul 4 alineatul (1) din Regulamentul (UE) nr. 528/2012.
                  
               
                     (7)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Substanța carbendazim (nr. CE: 234-232-0; nr. CAS: 10605-21-7) nu se aprobă ca substanță activă destinată utilizării în produsele biocide din tipul de produs 9.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 22 noiembrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 167, 27.6.2012, p. 1.
         
            (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).
         
            (3)  Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (JO L 123, 24.4.1998, p. 1).
         
            (4)  Avizul Comitetului pentru produse biocide (BPC) privind cererea de aprobare a substanței active carbendazim, Tip de produs 9, ECHA/BPC/218/2019, adoptat la 27 februarie 2019.